**Informatīvais ziņojums „Par Liepājas Jūrniecības koledžas projekta Nr. 8.1.4.0/17/I/008 „Liepājas Jūrniecības koledžas pirmā līmeņa profesionālās augstākās izglītības STEM programmu studiju mācību vides uzlabošana” īstenošanas termiņa pagarināšanu”**

Informatīvais ziņojums izstrādāts, lai nodrošinātu iespēju pagarināt darbības programmas „Izaugsme un nodarbinātība” 8.1.4. specifiskā atbalsta mērķa „Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās” (turpmāk – 8.1.4. SAM) ietvaros Liepājas Jūrniecības koledžas īstenotā projekta Nr. 8.1.4.0/17/I/008 „Liepājas Jūrniecības koledžas pirmā līmeņa profesionālās augstākās izglītības STEM programmu studiju mācību vides uzlabošana”[[1]](#footnote-1) (turpmāk – projekts) īstenošanas termiņu ilgāk par sešiem mēnešiem. Projekta īstenošanas termiņa pagarinājums nepieciešams, lai īstenotu papildu darbības, kas nepieciešamas projekta mērķa pilnīgai sasniegšanai.

Informatīvais ziņojums izstrādāts, pamatojoties uz Liepājas Jūrniecības koledžas 2019. gada 11. jūnija vēstuli Nr.1.17/297, kurā izteikts lūgums Izglītības un zinātnes ministrijai rast iespēju pagarināt projekta īstenošanas termiņu.

Projekta sākotnēji apstiprinātais īstenošanas termiņš bija no 2017. gada 1. jūlija līdz 2018. gada 30. novembrim. Sakarā ar projektā notiekošo būvdarbu izpildes termiņa kavēšanos bija nepieciešams pagarināt projekta īstenošanas termiņu, kā rezultātā tika veikti projekta grozījumi Nr. 2[[2]](#footnote-2), pagarinot tā īstenošanas termiņu par četriem mēnešiem (līdz 2019. gada 31. martam), savukārt ar projekta grozījumiem Nr. 3[[3]](#footnote-3) tā īstenošanas termiņš tika pagarināts vēl par diviem mēnešiem (līdz 2019. gada 31. maijam). Līdz ar to kopš 2018. gada 1. septembra projekta īstenošanas termiņš ir pagarināts kopumā par sešiem mēnešiem.

Ministru kabineta 2014. gada 16. decembra noteikumu Nr. 784 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā” (turpmāk – MK noteikumi Nr. 784) 51.1 punkts nosaka, ka, izvērtējot iesniegto grozījumu lietderību, pamatotību un nepieciešamību projekta sākotnējā mērķa sasniegšanai, sadarbības iestāde ņem vērā, ka attiecīgajā līgumā vai vienošanās nosacījumos paredzēto projekta īstenošanas termiņu var pagarināt kopumā uz laiku līdz sešiem mēnešiem, saglabājot Eiropas Savienības fonda līdzfinansējumu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu[[4]](#footnote-4).

Lai pilnībā sasniegtu projekta mērķi[[5]](#footnote-5), ir nepieciešams veikt papildu darbības, kas paredz iegādāties fizikas un ķīmijas laboratoriju aprīkojumu, kā arī pilnībā nokomplektēt mehānisko darbnīcu iekārtu un instrumentu klāstu (piemēram, programmējamas urbšanas un frēzēšanas iekārtas, 3D printeri, rokas instrumenti), kas nepieciešami studējošo praktisko iemaņu apgūšanai, kā arī drošas vides izveidei (lai nodrošinātu instrumentu un materiālu uzglabāšanu, ir jāiegādājas speciāli skapji un plaukti). Līdz ar to, veicot šīs papildu darbības, tiks nodrošināts, ka STEM programmās studējošie varēs pilnvērtīgi apgūt plaša spektra praktiskās iemaņas drošas vides apstākļos.

Ministru kabineta 2016. gada 9. augusta noteikumos Nr. 533 „Darbības programmas „Izaugsme un nodarbinātība” 8.1.4. specifiskā atbalsta mērķa „Uzlabot pirmā līmeņa profesionālās augstākās izglītības STEM, tajā skaitā medicīnas un radošās industrijas, studiju mācību vidi koledžās" īstenošanas noteikumi” (turpmāk – MK noteikumi Nr. 533)[[6]](#footnote-6) 15.3. apakšpunktā ir noteikts Liepājas Jūrniecības koledžai plānotais kopējais attiecināmais finansējums (maksimālais finansējuma apmērs), savukārt šo noteikumu 16.3 apakšpunktā ir noteikts Liepājas Jūrniecības koledžai pieejamais kopējais attiecināmais finansējums, lai slēgtu vienošanos par projektu īstenošanu. Līdz ar to MK noteikumos Nr. 533 ir iezīmēts Liepājas Jūrniecības koledžas iespējamais rezerves finansējums.

Lai Liepājas Jūrniecības koledžai būtu iespēja projektā īstenot papildu darbības, kuru izdevumus paredzēts segt no MK noteikumos Nr. 533 iezīmētā rezerves finansējuma, ja saskaņā ar MK noteikumu Nr. 533 10. punktu pēc Eiropas Komisijas lēmuma par snieguma ietvara izpildi tiks palielināts 8.1.4. SAM pieejamais attiecināmais finansējums, ir nepieciešams pagarināt projekta īstenošanas termiņu par periodu, kas kopumā pārsniedz sešus mēnešus.

Saskaņā ar Finanšu ministrijas 2017. gada 7. jūlija „Skaidrojumā par rezerves finansējuma izmantošanu Eiropas Savienības struktūrfondu un Kohēzijas fonda līdzfinansētajos projektos”[[7]](#footnote-7) norādīto, lai saņemtu plānoto rezerves finansējumu neatkarīgi no tā, vai projektā plānotās darbības ir vai nav pabeigtas, nepieciešams nodrošināt, ka (1) projektam nav beidzies tā īstenošanas termiņš; (2) projektā nav iesniegts noslēguma maksājuma pieprasījums.

MK noteikumu Nr. 784 51. punkts nosaka gadījumus, kad Sadarbības iestāde var pagarināt projekta īstenošanas termiņu par laiku, kas pārsniedz sešu mēnešu termiņu. Vienīgais no gadījumiem, kuru ir iespējams piemērot Liepājas Jūrniecības koledžas projekta īstenošanas termiņa pagarināšanai, ir 51.47. apakšpunkts, tas ir, ja Ministru kabinets ir pieņēmis lēmumu par projekta termiņa pagarināšanu, kas pārsniedz sešus mēnešus.

**Ņemot vērā minēto, Ministru kabinetam ir jāpieņem lēmums atļaut Centrālajai finanšu un līgumu aģentūrai pagarināt Liepājas Jūrniecības koledžas projekta īstenošanas termiņu par laiku, kas pārsniedz sešus mēnešus, ja, izvērtējot attiecīgās vienošanās grozījumu lietderību, pamatotību un nepieciešamību projekta sākotnējā mērķa sasniegšanai, termiņa pagarinājums ir uzskatāms par pamatotu.**

Iesniedzējs:

Izglītības un zinātnes ministre I. Šuplinska

Vizē:

Valsts sekretāres vietniece –

Politikas iniciatīvu un attīstības

departamenta direktore,

valsts sekretāres pienākumu izpildītāja G. Arāja

Abizāre – Vagre, 67047864

[vesma.abizare-vagre@izm.gov.lv](mailto:vesma.abizare-vagre@izm.gov.lv)

1. 2017. gada 20. jūnija Vienošanās par Eiropas Savienības fonda projekta Nr. 8.1.4.0/17/I/008 īstenošanu. [↑](#footnote-ref-1)
2. Projekta grozījumi Nr.2. iesniegti 2018. gada 29. oktobrī, parakstīti 2019. gada 6. februārī. [↑](#footnote-ref-2)
3. Projekta grozījumi Nr.3 iesniegti 2019. gada 14. martā, parakstīti 2019. gada 27. martā. [↑](#footnote-ref-3)
4. <https://likumi.lv/doc.php?id=271368> [↑](#footnote-ref-4)
5. Projekta mērķis ir uzlabot pirmā līmeņa profesionālās augstākās izglītības STEM studiju mācību vidi Liepājas Jūrniecības koledžā, pārbūvējot mehāniskās darbnīcas un aprīkojot tās ar jaunām iekārtām un instrumentiem, attīstot laboratoriju telpas. [↑](#footnote-ref-5)
6. <https://likumi.lv/ta/id/284430> [↑](#footnote-ref-6)
7. Pieejams: <https://www.esfondi.lv/vadlinijas--skaidrojumi> (skat. skaidrojumu Nr.2.3.) [↑](#footnote-ref-7)